Hierop sal Ramaphosa nou moet fokusCyril Ramaphosa. Foto: Flickr/GovernmentZA Suid-Afrika is dalk ontslae van Jacob Zuma, maar sy nalatenskap van verwarrende beleid, korrupsie, wanbestuur en onbevoegdheid sal nog lank met ons wees. Maroela Media het met ŉ paar kenners gesels om uit te vind waarop Cyril Ramaphosa nou sal moet fokus om te sorg dat Suid-Afrika so spoedig as moontlik op ŉ pad van herstel geplaas kan word. Dawie Roodt, hoofekonoom van die Efficient-groep, het gesê Ramaphosa sal sy politieke magsbasis moet konsolideer. Dit beteken hy moet so gou as moontlik sy eie kabinet aanstel en dan ander verdagte individue oor die lengte en breedte van die staat geleidelik uitwerk. “Die tweede dringende kwessie is die begroting. Ideaal gesproke moet hy sy ‘eie’ minister van finansies voor die begroting aanstel, maar tensy die begroting uitgestel word, wat beslis nie ŉ goeie idee is nie, is dit waarskynlik beter om nie die minister van finansies onmiddellik te verander nie.” Roodt sê die groot dilemma waarmee ons nou gekonfronteer sal word, is of die begroting ŉ Zuma- of ŉ Ramaphosa-begroting is. “Dit is belangrik, want beleidsonsekerheid was een van die kenmerke van die Zuma-administrasie. Die beste benadering, wat die minste sal ontwrig, is dalk om voort te gaan met die begroting wat deur die Zuma-administrasie voorberei is en om eers later vir Gigaba te vervang en sekere aspekte van die begroting te wysig. Die nadeel is egter dat so ŉ benadering in die korttermyn tot onsekerheid sal bydra.” Roodt meen naas die begroting sal daar vinnig uitgepluis moet word watter beleide Ramaphosa sal voorstaan. “Ek dink ons sal ná sy eerste staatsrede meer hieroor weet – oor waarvoor hy staan en wat sy visie is. Kom ons hoop ons hoor ŉ boodskap van vryheid, verbeterde dienslewering, bekwaamheid en ŉ totale toewyding aan die welsyn van Suid-Afrikaners – almal van hulle. “Ons gaan ook besonderhede moet hoor oor die manier waarop die staatsbeheerde ondernemings in die toekoms beter bestuur sal word, asook watter planne die Ramaphosa-administrasie het vir die rol van die staat, swart ekonomiese bemagtiging (SEB), beskerming van private eiendomsregte en arbeidsaangeleenthede,” het Roodt gesê. Frans Cronjé, uitvoerende hoof van die Suid-Afrikaanse Instituut vir Rasseverhoudinge, meen Suid-Afrika se ekonomiese groeikoers kan vanjaar tot tussen 1,7% en 1,9% herstel ná die laatnag-bedanking van Zuma as president. “Indien Ramaphosa en sy administrasie daarin sou slaag om ŉ goeie saak vir groei en fiskale omsigtigheid te maak in die staat- en begrotingsrede, kan die kans op ŉ verdere kredietafgradering tot onder 50% daal.” Cronjé is ook van mening dat die ANC nou gemaklik ŉ meerderheid van meer as 60% in die volgende verkiesing kan behaal, mits die party kan slaag om die ekonomie aan die groei te kry. “Die regering sal moet streef na groeikoerse van meer as 5% van BBP oor die volgende termyn indien hulle enige hoop wil hê om ŉ werklike duik in die land se hoë werkloosheidsyfer te maak.” Volgens Roodt moet ŉ mens besef dat die Zuma-administrasie groot skade aan die Suid-Afrikaanse ekonomie veroorsaak het en dat dit jare sal neem om die skade te herstel. “Die mag is nou in die hande van die nuwe president en hy moenie nou sy kanse verspil nie,” het Roodt bygevoeg.